શ્વેતક્રાંતિ અને હરિયાળી ક્રાંતિના ઉદભવસ્થાન એવા ચરોતરમાં આણંદ કૃષિ યુનિવર્સિટી પણ હવે દેશ અને દુનિયામાં અગ્રેસર બનતી જાય છે. ખેતીપ્રધાન દેશમાં આજે ઉત્તમ શિક્ષણ આપતી સંસ્થાઓમાં પણ તે ઉત્તરોત્તર હરણફાળ ભરી રહી છે ત્યારે તેની યશકલગીમાં વધુ એક છોગું ઉમેરાયું છે. દેશભરની જુદા જુદા ક્ષેત્રની ૮૫૦ યુનિવર્સિટીઓના હાથ ધરાયેલા સર્વેક્ષણમાં રાજ્ય કક્ષાની ૪૩૧ યુનિવર્સિટીઓમાં આણંદ કૃષિ યુનિવર્સિટીને ૩૪મો ક્રમાંક મેળવ્યો છે. વળી, આ રેન્ક મેળવનાર તે ગુજરાતની પણ એકમાત્ર યુનિવર્સિટી બની છે. આણંદ કૃષિ યુનિ.ને આ રેન્ક મળતાં તેણે દેશભરમાં ગુજરાત તથા ચરોતર પ્રદેશના ગૌરવમાં વધારો કર્યો છે.